**《大乘离文字普光明藏经》** 唐中天竺三藏法师地婆诃罗奉敕译

　　如是我闻：一时，佛在王舍城耆阇崛山中，与大菩萨无量百千亿那由他数。皆是大智精进善巧，证无言法获妙辩才，是处非处不相违反，善调身心具诸解脱，常游三昧不舍大悲，惭愧为身，智慧为首，多所饶益如大宝洲，了知诸法善不善相，不着文字而有言说，于真俗门洞达无碍，深明实际不住其中，善能分别而无所受，虽厌生死常护世间，周遍十方有大名称，于真妙藏寂然宴息，虽现受身永出三界，而行诸有勉济众生，平等教诲志常贤善，平等怜愍心无染着，能令自他莫不清净，成就如是无量功德。其名曰：胜思惟菩萨、法震音菩萨、妙身菩萨、法辋菩萨、辩积菩萨、持地菩萨、持世菩萨、大名称菩萨、具诸辩菩萨、千容相菩萨、功德山菩萨、莲华眼菩萨、莲华面菩萨、珠髻菩萨、妙音菩萨。如是等菩萨摩诃萨，皆如童子色相端严，于此众中而为上首。

　　尔时，观自在菩萨与恒河沙等绍尊位者诸菩萨俱，殊胜见菩萨与无央数天帝释俱，虚空藏菩萨与无量菩萨及无量四天王众俱，大势至菩萨与无量亿梵天众俱，遍吉祥菩萨与无量婇女俱，普贤菩萨、不空见菩萨、星宿王菩萨、离疑菩萨、息诸盖菩萨、药王菩萨、药上菩萨，各与无量菩萨众俱。其中亦有无量诸佛，自变其身作菩萨像。尊者舍利弗、摩诃目犍连、摩诃迦叶，如是等大阿罗汉，各与无量声闻众俱。那罗延等无量天众，乃至恒沙国土日月诸天，威光照耀悉来佛所；至佛所已，彼天威光不能复现，犹如聚墨对阎浮金。婆楼那龙王、德叉迦龙王、阿那婆达多龙王、美音干闼婆王、无扰浊迦楼罗王，各与无量诸眷属俱，来入此会。十方世界如恒河沙所有菩萨，咸于本土启请如来，与诸四众同时到此，各持种种出过世间殊好供养，奉上于佛、诸菩萨已，即于会中坐莲华座。

　　尔时，胜思惟菩萨摩诃萨从座而起，偏袒右肩，右膝着地，合掌向佛，而作是言：世尊，我今欲请二字之义，惟愿如来垂哀见许。

　　佛告胜思惟菩萨言：善男子，欲有问者随汝意问。如来不为一众生故出现世间，为欲利益无量众生而出现耳！

　　于是胜思惟菩萨，即白佛言：世尊，何者一法，是诸菩萨所应永离？何者一法，是诸菩萨应常护持？何者一法，是诸如来现所觉了？

　　佛言：善哉！善哉！善男子，汝以如来威神之力，乃能问我如是深义。谛听！谛听！善思念之，当为汝说。

　　善男子，有一种法菩萨应离，所谓欲贪。善男子，如是一法，是诸菩萨所应永离。

　　善男子，复有一法菩萨应离，所谓嗔怒。如是一法，是诸菩萨所应永离。

　　善男子，复有一法菩萨应离，所谓愚痴。如是一法，是诸菩萨所应永离。

　　善男子，复有一法菩萨应离，所谓我取。善男子，复有一法菩萨应离，所谓疑惑。善男子，复有一法菩萨应离，所谓憍慢。善男子，复有一法菩萨应离，所谓懈怠。善男子，复有一法菩萨应离，所谓惛眠。善男子，复有一法菩萨应离，所谓爱着。善男子，如是一法，是诸菩萨所应永离。

　　善男子，汝复问我，何者一法，是诸菩萨应常护持？善男子，谓诸菩萨「非己所安，不加于物。」若诸菩萨守护此法，即是能持诸佛如来一切禁戒。何以故？自爱身命不应杀生，自重资财不应偷盗，自护妻室不应侵他，如是等行皆名一法。善男子，若有敬顺如来语者，于此一法常当忆念。何以故？无有众生爱乐于苦，凡有所作悉求安乐，乃至菩萨求阿耨多罗三藐三菩提，亦为自他皆得乐故。善男子，以如是义我说此言：「非己所安，不加于物。」如是一法，是诸菩萨应常护持。

　　善男子，如汝所问，何者一法，是诸如来现所觉了？善男子，无有少法是如来觉。何以故？如来觉者无所觉故。善男子，一切法无生是如来觉，一切法无灭是如来觉，一切法离二边是如来觉，一切法不实是如来觉。善男子，诸业自性是如来觉，一切法从因缘生是如来觉，因缘之法犹如电光是如来觉，以因缘故而有诸业是如来觉。

　　善男子，一切法性普光明藏是如来觉。善男子，何故法性名普光明藏？善男子，世出世智依之以生，如母怀子故名为藏。若智生时反照其本，如是法性为般若波罗蜜之所摄藏，是故名为普光明藏。善男子，一切法如幻如焰是如来觉。善男子，诸法实性一味解脱是如来觉，一味解脱是即名为普光明藏。

　　善男子，一相法是如来觉。云何一相？所谓诸法不来不去、非因非缘、不生不灭、无取无舍、不增不减。善男子，诸法自性本无所有不可为喻，非是文词之所辩说。如是一法，是诸如来现所觉了。

　　当佛说此庄严王离文字普光明藏法门之时，有十地菩萨所见微尘数众生，悉发阿耨多罗三藐三菩提心。复有如是微尘数众生，皆发声闻、辟支佛心。复有如是微尘数众生，在地狱者皆得离苦生人天中。无量菩萨得入初地，无量菩萨得百千三昧，无量众生悉蒙利益无空过者。

　　尔时，佛告罗睺罗言：善男子，我此法要汝当受持。

　　说是语时，会中有九十亿菩萨摩诃萨，承佛威神即皆避座，白佛言：世尊，我等誓当受持如来所说法要，于此娑婆国土最后时中，见有其人流通为说。

　　尔时，四天王白佛言：世尊，若有能持此经典者我当拥护，令其志愿皆得满足。所以者何？能持此经是法器故。

　　尔时，世尊普观众会而作是言：诸仁者，我此所说甚深方广稀有法门，非诸众生有少善根而能听受。能听受者即为承事供养于我，亦为荷担无上菩提。是人当得辩才无碍，决定生于清净佛土。是人临终定得亲见阿弥陀佛、菩萨大众而现在前。我今在此耆阇崛山诸菩萨众所共围绕，彼临终时亦如是见。当知是人即为已得无尽法藏，当知是人得宿命智，当知是人不堕恶道。善男子，我今说此一切世间难信之法。设有众生作五逆罪，闻是经已，书持读诵为人解说，所有业障咸得消除，终不受于恶趣之苦。斯人即为诸佛菩萨之所护念，在在所生诸根具足，蒙佛灌顶五眼清净。善男子，取要言之，我见是人已成佛道。

　　佛说此经已，胜思惟等一切菩萨，及诸声闻、天龙八部，皆大欢喜，信受奉行。